IZVEDBENA UREDBA KOMISIJE (EU) 2021/1378

z dne 19. avgusta 2021

o določitvi nekaterih pravil v zvezi s certifikatom, izdanim izvajalcem dejavnosti, skupinam izvajalcev dejavnosti in izvoznikom v tretjih državah, ki se ukvarjajo z uvozom ekoloških proizvodov in proizvodov iz preusmeritve v Unijo, ter določitvi seznama priznanih nadzornih organov in izvajalcev nadzora v skladu z Uredbo (EU) 2018/848 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 45(4) in člena 46(1) Uredbe,

ob upoštevanju naslednjega:

(1) V skladu s točko (b)(i) člena 45(1) Uredbe (EU) 2018/848 se proizvod lahko uvozi iz tretje države za dajanje v promet v Uniji kot ekološki proizvod ali kot proizvod iz preusmeritve, če so bili izvajalci dejavnosti in skupine izvajalcev dejavnosti, vključno z izvozniki v zadevni tretji državi, predmet nadzora s strani nadzornih organov ali izvajalcev nadzora, priznanih v skladu s členom 46 navedene uredbe, ter ti organi ali izvajalci nadzora izdajo vsem izvajalcem dejavnosti, skupinam izvajalcev dejavnosti in izvoznikom certifikat, ki potrjuje, da so skladni z Uredbo (EU) 2018/848.

(2) Za uveljavitev točke (b)(i) člena 45(1) Uredbe (EU) 2018/848 bi bilo treba določiti vsebino certifikata iz navedene določbe in tehnična sredstva za njegovo izdajo.

(3) Poleg tega je za namene točke (b)(i) člena 45(1) Uredbe (EU) 2018/848 primerno v tej uredbi določiti seznam priznanih nadzornih organov in izvajalcev nadzora, ki so pristojni za izvajanje navedenega nadzora in izdajanje navedenega certifikata v tretjih državah.

(4) Zaradi jasnosti in pravne varnosti bi se morala ta uredba uporabljati od datuma začetka uporabe Uredbe (EU) 2018/848.

(5) Ukrepi iz te uredbe so v skladu z mnenjem Odbora za ekološko pridelavo –

SPREJELA NASLEDNJO UREDBO:

Člen 1 Certifikat za izvajalce dejavnosti, skupine izvajalcev dejavnosti in izvoznike v tretjih državah Nadzorni organi in izvajalci nadzora, priznani v skladu s členom 46 (1) Uredbe (EU) 2018/848, izvajalcem dejavnosti, skupinam izvajalcev dejavnosti in izvoznikom v tretjih državah, ki so bili predmet nadzora iz točke (b)(i) člena 45(1) navedene uredbe, izdajo certifikat, ki potrjuje, da so ti izvajalci dejavnosti, skupine izvajalcev dejavnosti in izvozniki skladni z Uredbo (EU) 2018/848 (v nadaljnjem besedilu: certifikat). Certifikat: (a) se izda v elektronski obliki v skladu z vzorcem iz Priloge I k tej uredbi in z uporabo elektronskega sistema TRACES iz točke 36 člena 2 Izvedbene uredbe Komisije (EU) 2019/1715 (2); (b) omogoča identifikacijo: (i) izvajalca dejavnosti, skupine izvajalcev dejavnosti ali izvoznika, ki ga certifikat zajema, vključno s seznamom članov skupine izvajalcev dejavnosti; (ii) kategorije proizvodov, ki jih zajema certifikat in ki so razvrščeni na enak način, kot je določeno v členu 35(7) Uredbe (EU) 2018/848; in (iii) njegovega obdobja veljavnosti; (c) potrjuje, da je dejavnost izvajalca dejavnosti, skupine izvajalcev dejavnosti ali izvoznika v skladu z Uredbo (EU) 2018/848; ter (d) se posodobi vsakič, ko pride do sprememb podatkov, vključenih vanj.

Člen 2 Seznam priznanih nadzornih organov in izvajalcev nadzora 1. Seznam nadzornih organov in izvajalcev nadzora, priznanih v skladu s členom 46(1) Uredbe (EU) 2018/848, je naveden v Prilogi II k tej uredbi. Seznam vsebuje naslednje informacije o vsakem priznanem nadzornem organu ali izvajalcu nadzora: (a) ime in šifro nadzornega organa ali izvajalca nadzora; (b) kategorije proizvodov, kot so določene v členu 35(7) Uredbe (EU) 2018/848, za vsako tretjo državo; (c) tretje države, iz katerih imajo kategorije proizvodov poreklo, pod pogojem, da navedene tretje države še niso zajete za kategorijo proizvodov ali proizvod, ki je zajet/-a s sporazumom o trgovini z ekološkimi proizvodi v skladu s členom 47 Uredbe (EU) 2018/848 ali s priznanjem enakovrednosti v skladu s členom 48 navedene uredbe; (d) trajanje priznanja; in (e) izjeme od priznanja, če je ustrezno. 2. Podrobne informacije v zvezi s poštnim naslovom, spletnim naslovom in kontaktno točko prek elektronske pošte nadzornega organa ali izvajalca nadzora ter imenom akreditacijskega organa, ki izda akreditacijo v skladu s točko (d) člena 46(2) Uredbe (EU) 2018/848, so javno dostopne na spletišču Komisije o ekološkem kmetijstvu.

Člen 3 Začetek veljavnosti in uporaba Ta uredba začne veljati dvajseti dan po objavi v Uradnem listu Evropske unije. Uporablja se od 1. januarja 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 19. avgusta 2021 Za Komisijo predsednica Ursula VON DER LEYEN

(1) UL L 150, 14.6.2018, str. 1.

(2) Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).